Floridada 5 kishini otib tashlagan shaxs ruhiy xasta bo'lishi mumkin
Qotillikda ayblanayotgan shaxsning aytishicha, u har-xil ovozlarni eshitgan; uni hatto "Islomiy davlat"ga qo'shilishga da'vat etishgan.
AQShning Florida shtati Fort-Loderdeyl shahri aeroportida 5 kishini otib o'ldirib, 8 kishini yaralangan shaxs qo'lga olingan va uni so'roq qilish jarayoni davom etmoqda. Ayni paytda aeroport qayta ochilgan. Otishma 6 yanvar kuni aeroportning yuk topshirish bo‘linmasi oldida sodir bo‘ldi. Xabarlarga ko‘ra, jinoyat asli Lotin Amerikasidan bo'lgan Esteban Santyago ismli shaxs tomonidan sodir etilgan. U Floridaga Alyaska shtatidan uchib kelgan. Santyago Milliy gvardiya tarkibida Puerto-Rikoda xizmat qilgan. O'tgan yili u o'z ixtiyori bilan ruhiy kasalliklar shifokori ko'rigidan o'tgan. Uning aytishicha, u har-xil ovozlarni eshitgan; uni hatto "Islomiy davlat"ga qo'shilishga da'vat etishgan. Santyago 2010-2011-yillar 10 oy Iroqda ham xizmat qilgan. Shundan so'ng Alyaska shtatida 2016-yil avgustgacha Milliy gvardiyada xizmat qilgan. Yaxshi xizmat ko'rsatmagani uchun uni gvardiyadan bo'shatishgan. Dastlabki ma'lumotlarga ko'ra, uning yarim-avtomat quroli samolyotga ortilgan yuk sumkasida bo'lgan. U Floridaga yetib kelgach, sumkasini olib, so'ng hojatxonada uning ichidagi qurolni olib o'qlagan va shundan so'ng odamlarga qarata o't ochgan. AQSh Prezidenti Barak Obama, Florida gubernatori Rik Skot fojeadan qattiq afsusda ekanliklarini bildirdi.